ועדת הכספים, כנסת 20, פרוטוקול מספר 1124, 2018-09-05 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אני מצטער שאנחנו צריכים לעשות ישיבות בפגרה, דווקא ניסיתי שלא, אבל יש דברים שאין ברירה.

משה גפני: יש שתי הצעות לסדר, טמיר?

טמיר כהן: מיקי לוי, וברושי אחריו.

משה גפני: מיקי לוי וברושי, בבקשה.

מיקי לוי: בוקר טוב, אדוני.

מיקי לוי: בפגרה מונחים בפנינו עודפי תקציב של כ-10 מיליארד שקלים.

מיקי לוי: אבל נודע לי שהיום מתכנסת הממשלה לדחות בקשה או דרישה או מה שמגיע בדין לשוטרים, לאנשי שב"ס, שירות ביטחון כללי שב"כ ומוסד.

מיקי לוי: מגיעה להם תוספת אי-ביטחון תעסוקתי משנת 2006, כי הם צמודים לצבא, ולא שולמה להם.

מיקי לוי: המדינה הפסידה בבית המשפט בעתירה שהגישו גמלאי הארגונים האלה.

מיקי לוי: היום מתכנסת הממשלה כדי להוציא החלטת ממשלה.

עודד פורר: אגב, זה גם היה בהסכם, נכון, מיקי?

מיקי לוי: נכון.

מיקי לוי: כדי להוציא החלטת ממשלה שמה שהיה ב-2006 התייחס אך ורק לצה"ל.

מיקי לוי: בושה וחרפה, כי זה לא נכון, המדינה משקרת.

מיקי לוי: המדינה משקרת.

מיקי לוי: זאת ועוד, ראש הממשלה יקבל החלטה בניגוד למה שהתקבלה ב-2006 כדי לדחות את הבקשות האלה וכדי שהפרקליטות תגן על המדינה בבית המשפט.

מיקי לוי: המדינה מתייחסת בצורה מאכזבת למשרתים, לאנשי המוסד שמסכנים את חייהם.

מיקי לוי: רק לאחרונה ראינו איזו פעילות עשו באיראן אנשי שירות ביטחון כללי, משטרת ישראל ושב"כ.

מיקי לוי: בושה וחרפה.

מיקי לוי: כ-10 מיליארד שקלים, זו תוספת שמגיעה לאותם משרתים מ-2006, ולא משלמים להם את זה מעל 12 שנה.

מיקי לוי: ראוי שראש הממשלה לא יקבל היום את ההחלטה הזו, כי זה לא יעבור בשלום.

מיקי לוי: תודה רבה.

משה גפני: תודה רבה.

משה גפני: איתן ברושי, בבקשה.

איתן ברושי: אדוני היושב-ראש, חברי הכנסת, קודם כול שנה טובה.

איתן ברושי: אני רוצה להגיד לך, שנינו טיפלנו גם במליאה בפיצוי לנזקים של התיירות בעוטף עזה.

איתן ברושי: אתה אמרת אז לשר התיירות: אתה השר מדווח על שגשוש הענף, יש לך מספיק כסף, תשלם כמה גרושים פיצוי.

איתן ברושי: נכון לאתמול מדובר פה על סכומים צנועים, אבל גורליים לאנשים.

איתן ברושי: כל ישראל מברכת אותם על עמידתם בעוטף בחודשים האחרונים, אבל לא מסוגלת לשלם סכומים שוליים.

איתן ברושי: וגם ישבתי עם אמיר דהן וגם עם מירי סביון ועוד בירורים, והתוצאה היא שנשרפו השדות, נשרפו שמורות, בוטלו האירועים, כולל הכדורים פורחים, נסגרו אתרים, והממשלה לא מצאה את הדרך להעביר שקל אחד.

איתן ברושי: ברמת הגולן היו חמישה ימים, אתה זוכר את זה, ושם כנראה יש התקדמות גם בדברים שוליים.

איתן ברושי: אז אני רוצה שתדע, ושידע כל מי שיכול לסייע – ודיברתי רק אתמול עם מירי סבון שהייתה פה אין סוף ישיבות, ואתה מכיר את האנשים – המדינה לא מצאה דרך להתגבר על העפיפונים ועכשיו היא לא מוצאת דרך ולא יודעת לשלם את הפיצויים.

איתן ברושי: מיקי, תקשיב.

איתן ברושי: אני לא מאמין שאני אומר דבר כזה בעידן שמצלמים את המוסד מביא את מה שהוא מביא, זה פשוט לא להאמין, הפער הזה בין עמידתם של האזרחים וכישלונם של הפקידים.

איתן ברושי: זה לא חיבור שאפשר לסבול אותו.

איתן ברושי: והדבר השני באותו הקשר.

איתן ברושי: ראיתי שמנסים למצוא עבודה חלופית לעדיאל שמרון אחרי ההצלחות שלו במינהל מקרקעי ישראל, אבל צריך להגיד פה, ברשותך, אדוני, שלא נפתרה בעיית מחצבת מרום הגולן בתל פארס.

איתן ברושי: אם אתה זוכר, היה פה דיון סוער, חבריי היו בדיון, ואני חושב שגם אז הייתה פגרה, ואמרנו שעד סוף מאי – אנחנו ערב ראש השנה, ערב יום הכיפורים.

איתן ברושי: אני מבקש שתגיד פה מילה, לא יכול להיות שדבר כזה על גבול רמת הגולן ביום שתוקפים בעומק סוריה, הפקידים לא מוצאים פתרון למחצבה.

מיקי רוזנטל: לפי מקורות זרים.

איתן ברושי: לפי מקורות זרים.

מוסי רז: לפי מקורות סורים.

איתן ברושי: השתתפה 200 פעמים בסוריה, ואתמול ה-201.

משה גפני: אני רק אומר לך שאני מדבר עם עדיאל שמרון, אני גם אדבר עם - - -

איתן ברושי: עם יאיר פינס, הוא המועמד להחליף אותו, הוא אחראי על המחצבות.

משה גפני: עם יאיר פינס.

משה גפני: אבל הם עוסקים בעניין הזה, זה לא נראה לי מוזנח.

משה גפני: יש לי טענות קשות נגד רשות מקרקעי ישראל, אבל הם עוסקים בעניין הזה.

משה גפני: כשיתחיל המושב אני אביא את זה.

איתן ברושי: שיגמרו את זה.

משה גפני: תודה רבה.

משה גפני: האופוזיציה תצביע על מוסדות הציבור?

משה גפני: מה המצב?

איתן ברושי: נתמוך עניינית.

מיקי לוי: יש שאלה אחת כאן.

מיקי רוזנטל: יש לנו שאלה.

משה גפני: בבקשה.

מיקי רוזנטל: יש פה איזה מוסד שלא נתקלתי מעולם בשמו, שהמחזור שלו הוא 91 מיליון שקל.

משה גפני: נתחיל את הדיון בעניין, בבקשה.

מיקי רוזנטל: בבקשה.

משה גפני: אישור מוסדות ציבור לעניין סעיף 46 לפקודת מס הכנסה (רשימה 13-200-18).

משה גפני: ארז אורעד, בבקשה.

ארז אורעד: אדוני היושב-ראש, חברי ועדת הכספים, אני מתכבד להביא בפניכם רשימה של מוסדות ציבור לפי סעיף 46 לפקודת מס הכנסה שסימנה 13-200-18 לאישור ועדת הכספים.

משה גפני: יש בעיות עם העמותות האלה?

משה גפני: יש הערות או משהו אחר?

ארז אורעד: העמותות האלה נבדקו, אין הערות.

ארז אורעד: נמצאת כאן נציגת ראשי העמותות שתעיד על כך שיש לכולן אישורי ניהול תקין.

ארז אורעד: אני רק רוצה לציין שלפי הנהלים, חבר הכנסת מיקי לוי, רשמנו גם לפי ההערות שלכם אישור על הגשת מסמכים.

משה גפני: תיתן לו לשאול ותענה, ארז, תודה רבה.

משה גפני: בבקשה, מה עם הרשימה הזאת?

גתית שומכר: ברשימה הזאת לכלל העמותות והחברות לתועלת הציבור יש או אישור ניהול תקין או אישור על הגשת מסמכים.

משה גפני: תודה רבה.

משה גפני: מיקי, מה שאלת?

מיקי רוזנטל: השאלה שלי נוגעת למוסד מס' 45 – מוזאיק יונייטד, אם אני קורא נכון, שהמחזור שלו הוא 91 מיליון שקל, שזה חריג לעמותה.

עודד פורר: אני גם רוצה לדבר על זה.

עודד פורר: זאת עמותה של משרד התפוצות?

ארז אורעד: כן.

מיקי רוזנטל: אפשר להבין מה זאת העמותה הזאת?

מיקי רוזנטל: למה ההיקף שלה הוא כזה?

ארז אורעד: אני רק אתן קצת רקע על העמותה.

ארז אורעד: היא הוקמה בשנת 2015 במטרה לחזק את הזהות והקשר עם התפוצה היהודית, מדינת ישראל ויהדות התפוצות.

ארז אורעד: הפעילות נעשית במשותף עם משרד התפוצות, זאת בכפוף להסכם בין החברה לבין המשרד בהתאם להחלטת ממשלה.

ארז אורעד: יש כל מיני פרויקטים שהעמותה הזאת מפעילה.

ארז אורעד: למעשה המחזור שלה נובע גם מהרבה הקצבות שאנחנו רואים פה גם מהממשלה.

עודד פורר: כמה תרומות?

ארז אורעד: אנחנו רואים פה תרומות בסכום של 55 מיליון שקלים.

מיקי רוזנטל: אני רוצה להבין.

מיקי רוזנטל: בכל אופן, באמת זאת הייתה שאלת תם, לא ידעתי מה זה ועד עכשיו לא הבנתי.

מיקי רוזנטל: איך מערבבים שמחה בשמחה בכסף ציבורי עם תרומות?

מיקי רוזנטל: איך אתה מסכים לדבר כזה?

עודד פורר: בחייך, אלו מיזמים משותפים.

מיקי רוזנטל: תן לי לשאול את שאלתי, אולי היא מטופשת, אבל אני אשאל בכל זאת.

מיקי רוזנטל: מדובר בכסף ציבורי.

מיקי רוזנטל: אני מניח שהעמותה זכתה במרכז או שהיא הייתה בפטור ממכרז, לא משנה, ומפעילה בשביל הממשלה עניינים מסוימים, מצד אחד; ומצד שני, לאותן מטרות עצמן מגויס כסף פרטי בתרומות.

מיקי רוזנטל: איך זה?

מיקי רוזנטל: זה נראה לך הגיוני?

מיקי רוזנטל: זה סביר?

מיקי רוזנטל: אין עם זה שום בעיה?

ארז אורעד: ההקצבות ממשרדי ממשלה בדרך כלל לא מונעות, וגם זה כתוב בחוזר של רשות המיסים, - - - של רשות המיסים, לא מונעות קבלה של תרומות, כי אלו הקצבות.

ארז אורעד: למשל, תיקח בתי ספר שיש להם גם הקצבות ממשרדים ממשלתיים וגם כמשלים – הלוא המגזר השלישי משלים את המגזר הציבורי.

ארז אורעד: למעשה זה גם תקציב ממשלתי, אם כי תקציב עקיף שמתבצע בצורה של החזר מס למי שתרם, אבל גם יוצא הכסף מהממשלה.

ארז אורעד: יש הקצבות ישירות ויש הקצבות שלמעשה הן אינן ישירות.

ארז אורעד: זה שיש הקצבה לגוף כלשהו או לעמותה כלשהי זה לא מונע מוועדה, א', לקבל תרומות; ב', להתאגד כמובן כעמותה; וגם לקבל את סעיף 46 כפן משלים לנושא של ההקצבה הממשלתית.

עודד פורר: יש לי שאלה לא בסעיף הזה.

משה גפני: בבקשה, עודד.

עודד פורר: בזמנו דיברנו על קביעת הכללים שבהם ועדת הכספים יכולה או לא יכולה להתערב בזה, ופה אנחנו עומדים עם העניין הזה, כי לא התקדמנו לשום מקום.

משה גפני: לא עומדים.

משה גפני: זה בגלל הפגרה.

מיקי רוזנטל: בגלל מה?

מיקי רוזנטל: הרי רצינו לקבוע כללים.

משה גפני: בגלל הפגרה לא היו לי את החברים, וזאת התייעצות.

עודד פורר: בסדר.

מיקי רוזנטל: חברים מהקואליציה לא באו גם לא בפגרה, אז זה לא משנה.

משה גפני: לפי דעתי הנושא הוא דיון מהמדרגה הראשונה.

משה גפני: זאת שאלה מאוד קריטית, האם אנחנו יכולים לעצור או לא יכולים לעצור?

משה גפני: מה מערכת היחסים בינינו לבין הממשלה בעניין הזה?

משה גפני: מה מעמדה של ועדת הכספים?

משה גפני: אבל אני אמשיך את הדיון בזה, זה לא סיפור פשוט.

עודד פורר: אוקיי, זאת הבקשה.

משה גפני: מה גם שהיום כולם מבקשים.

משה גפני: זה לא מה שהיה פעם שזה היה אי-שם.

משה גפני: היום כולם מבקשים, הם לא חוששים מהעניין, יש גם בג"צים, ואנחנו צריכים לקבוע כללים.

משה גפני: יכול להיות שהכללים ייקבעו באיזושהי צורה בהסכמה.

איתן ברושי: גפני, יש לי עוד שאלה.

משה גפני: בבקשה.

איתן ברושי: סעיף 69, תסתכל עליו.

משה גפני: אתה צריך לשאול את ארז, אני לא כל כך מכיר.

איתן ברושי: העמותה לחקלאות מודרנית.

משה גפני: או, איך לא שמתי לב לזה?

איתן ברושי: זיכרון יעקב, יש להם קרקע?

איתן ברושי: מה זה חקלאות מודרנית?

איתן ברושי: אולי אורי הקים איזה זרוע, השר שלנו.

משה גפני: יכול להיות.

ארז אורעד: העמותה לחקלאות מודרנית היא עמותה מאוד מעניינת, כי זאת עמותה שמשקיעה במחקר על בשר מתורבת.

ארז אורעד: זאת אומרת שלוקחים תא, מגדלים בשר, ואז גם מבחינה הומנית לא הורגים בעלי-חיים לפי העמותה.

מוסי רז: בקיצור, זה בשר לצמחוניים.

ארז אורעד: ו-ב', תוכל לאכול המבורגר בעוד שנה-שנתיים מבשר מתורבת, כבר יצרו את ההמבורגר הראשון.

ארז אורעד: זאת אומרת, העמותה הזאת שמה לה ליעד להעלות את המודעות בציבור הרחב ליתרונות של בשר מתורבת.

ארז אורעד: לוקחים תרבית מתא אחד, מרקמת בשר, ופשוט משכפלים.

ארז אורעד: הגיעו אליי, גם קראתי להם לשימוע.

עודד פורר: איזו עמותה זאת?

משה גפני: לחקלאות מודרנית.

איתן ברושי: זהו, מצביעים?

איתן ברושי: אבל זה כשר?

איתן ברושי: גפני שואל אם זה כשר.

משה גפני: לא שאלתי.

ארז אורעד: כבוד הרב גפני, יש לנו - - -

משה גפני: לא, לא שאלתי.

משה גפני: לא שאלתי, ארז, עם כל הכבוד, אל תענה על זה.

ארז אורעד: לא שאלת.

ארז אורעד: בסדר.

ארז אורעד: אני לא אענה על זה כי אתה - - -

משה גפני: אנחנו פה אחראים על הכשרות?

ארז אורעד: אז יש פה גם כשרות.

משה גפני: אני לא מתערב בזה.

איתן ברושי: תעביר לי את הכתובת שלהם.

עודד פורר: בשר משובט חייב שחיטה?

משה גפני: יש לך עוד שאלות ככה לסבך אותי לגמרי?

איתן ברושי: אל תדאג, לא יצא מזה שום דבר.

משה גפני: איתן הוא המומחה לחקלאות, הוא אומר שבלאו הכי לא יצא מזה כלום.

משה גפני: תודה רבה.

משה גפני: רבותיי, מי בעד אישור מוסדות ציבור לעניין סעיף 46, מס' 13-200-18?

משה גפני: מי בעד?

משה גפני: ירים את היד.

משה גפני: מי נגד?

משה גפני: מי נמנע?

מיקי רוזנטל: אני נמנע.

מיקי רוזנטל: אני רוצה לבדוק את העמותה הזאת.

מיקי רוזנטל: בעד – רוב

מיקי רוזנטל: נמנעים – 1

משה גפני: המוסדות אושרו.

משה גפני: אני רק רוצה להגיד לחברים, אנחנו ככל הנראה לא נוכל להשלים פגרה נורמלית, אפילו שיש מעבר בין חגים, כי אני מבין שיהיו עוד העברות ותהיה עוד רשימה.

משה גפני: נראה, נתייעץ עם החברים מה עושים, ונשתדל לעשות.

משה גפני: הישיבה נעולה.